AL CINE CUN BETE. EF L’extra furlan
An 1982. Une famee di furlans e vâ a fâ une gjite sul Cjars. Fat il pic nic, il pari si nacuarç che al è tart e che al à di lâ a bagnâ i cjamps a cjase: a son stâts li a gjoldi par tre oris, cumò e je ore di lavorâ! Cussì dute la famee e torne in Friûl, ma te presse a dismentein tai baraçs il frut, di dîs agns.
Chê sere, Elliott, un altri frut che al viveve di chês bandis li, lu viôt: il frut furlan al stave cjapant sù pomulis par mangjâ e, bielzà che al jere li, si veve metût ancje a cerpî i baraçs.
Elliott al torne a cjase e al conte a sô mari e so pari ce che al à viodût, ma nissun lu crôt:
“Ma coss che te disi? Un che lavora? Nel Carso? Ma che monade me conti, ciò?”*
(*il film al à i sottitui: “Un che al lavore? Sul Cjars? Ma no stâ a dî monadis!”.)
Alore, par tirâ dongje la creature misteriose, Elliott al semene ator pal bosc martiei, clauts, menevîts e altris imprescj di vore, fasint un troi che al rive fin a cjase sô.
Il frut furlan nol rive a resisti ai imprescjs di vore, e al rive a cjase dal triestin.
La matine, la mari e il pari di Elliott lu cjatin che al comede il lavandin, e alore a capissin che Elliott le veve contade juste: la creature misteriose cun tante voie di lavorâ e esist pardabon! No savint cemût che al fâs di non, a decidin di clamâlu E.F, l’Extra Furlan.
E.F. e Elliott si cjapin ben, ma come ducj chei che a vegnin di monts cussì distants, no rivin a comunicâ. E.F. al domande un neri e Elliott i puarte un cafè, e ogni volte che E.F. al prove a fai fâ alc, Elliott al rispuint “No se pol”, o “No go voia”.
Intant, i sienziâts dal Sincrotrone a scomençin a dâ la cjace a E.F., par studiâ une creature tant strambe.
Elliott però i vûl ben a E.F. e par protezilu lu mascare di triestin, cun vistîts firmâts e une creme scure, par fâl someâ che al vedi cjapât soreli. Ma E.F. al scomençe a stâ mâl: planc planc i stâ vignint fûr une fuarte alergjie pal fâ nuie: nol pues propite fermâsi a Triest.
Elliott i domande: “Te vol far una telefonada a casa?”
Ma a cjase di E.F. nol rispuint nissun: a son ducj a vore.
Cussì E.F. al fâs sù une biciclete cun ce che al cjate tal garage di Elliott e al partìs, saludant Elliott pe ultime volte, e lassant un grant insegnament: cuant che tu âs un lavôr di fâ, clame un furlan. ❚
Bete di Spere
fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn vec_Latn fur_Latn fur_Latn hat_Latn